Зборная Беларусі па хакеі з шайбай

**Нацыянальная зборная каманда Беларусі па хакеі з шайбай** — каманда, якая прадстаўляе Беларусь на міжнародных турнірах па хакеі з шайбай. Першы матч правяла 7 лістапада 1992 года. Найлепшы вынік на чэмпіянатах свету — 6 месца ў 2006 годзе, на алімпіядах — 4-е месца ў 2002 годзе. У рэйтынгу Міжнароднай федэрацыі хакея займае 11-е месца.

## Гісторыя 
Пасля Алімпійскіх гульняў 1992 года, дзе ў хакейным турніры ўдзельнічала зборная СНД, былыя саюзныя рэспублікі пачалі ствараць свае нацыянальныя каманды. Зборная Расіі, як правапераемнік зборнай СССР, аўтаматычна атрымала месца ў групе «А» чэмпіянату свету, а ўсім астатнім камандам прыйшлося пачынаць з ніжэйшага дывізіёна — групы «С».

### Шлях да вышэйшага дывізіёну 
Зборная Беларусі свой першы матч правяла 7 лістапада 1992 года ў рамках кваліфікацыйнага турніру да чэмпіянату свету супраць зборнай Украіны і саступіла з лікам 1:4. У сярэдзіне 1990-х гадоў у ніжэйшых дывізіёнах чэмпіянату свету была высокая канкурэнцыя — вырашалі задачу павышэння ў класе шэраг моцных зборных новаўтвораных дзяржаў: Беларусь, Казахстан, Латвія, Славакія, Украіна. Першая спроба беларускай каманды выйсці ў дывізіён класам вышэй была няўдалай. У сакавіку 1994 года ў славацкім Попрадзе беларусы пацярпелі паражэнне ў вырашальным матчы з гаспадарамі з вынікам 1:2. Пуцёўку ў групу «Б» беларуская зборная зарабіла ў наступным годзе, калі абыйшла зборныя Казахстана і Украіны. На пераадоленне чарговай стадыі таксама спатрэбілася два гады. У 1996 годзе ў нідэрландскім Эйндхавене беларусы пацярпелі паражэнне двойчы ад зборных Латвіі і Вялікабрытаніі.

1997 год быў для зборнай Беларусь паспяховым, у красавіку ў польскім Сасноўцы беларускія хакеісты пад кіраўніцтвам Анатоля Варывончыка здолелі выйсці ў групу «А» першынства планеты. Двума месяцамі раней, у аўстрыйскім Інсбруку, зборная Беларусі ў барацьбе са зборнымі Аўстрыі, Казахстана і Нарвегіі здабыла пуцёўку на зімовыя Алімпійскія гульні 1998 года ў Нагана, дзе дабралася да 1/4 фіналу.

### Сярод мацнейшых 
На Алімпіядзе 2002 года ў Солт-Лэйк-Сіці беларуская зборная пад кіраўніцтвам Уладзіміра Крыкунова дасягнула самага гучнага поспеху ў сваёй гісторыі. 20 лютага на лёдзе Уэст-Вэлі, дзякуючы шайбе Уладзіміра Копаця, яны здолелі абгуляць у чвэрцьфінале аднаго з фаварытаў турніру — зборную Швецыі, і выйсці ў паўфінал. Журналісты ахрысцілі тую сустрэчу «Цуд на лёдзе-2», паводле аналогіі з паўфіналам Алімпійскіх гульняў 1980 года.

## Галоўныя трэнеры 
* Уладзімір Сафонаў (1992)
* Андрэй Сідарэнка (1993—1996)
* Анатоль Варывончык (1996—2001)
* Уладзімір Крыкуноў (2002—2003, 2014)
* Міхаіл Захараў (2003—2005, 2009—2010, 2019—2021)
* Глен Хэнлан (2005—2006, 2009, 2013—2014)
* Курт Фрэйзэр (2006—2008)
* Эдуард Занкавец (2010—2011)
* Кары Хейкіля (2011—2012)
* Андрэй Скабелка (2012—2013)
* Дэйв Льюіс (2014—2018)
* Сяргей Пушкоў (2018, в.а.)
* Андрэй Сідарэнка (2018—2019)
* Крэйг Вудкрафт (2021—)

## Вядомыя ігракі 
* Віктар Паўлавіч Касцючонак
* Андрэй Леанідавіч Стась
* Андрэй Уладзіміравіч Скабелка
* Яраслаў Расціслававіч Чупрыс
* Сяргей Рудольфавіч Шабанаў
* Аляксандр Мікалаевіч Шумідуб

## Гл. таксама 
* Федэрацыя хакея Рэспублікі Беларусь
* Адкрыты чэмпіянат Беларусі па хакеі
* Моладзевая зборная Беларусі па хакеі з шайбай
* Юніёрская зборная Беларусі па хакеі з шайбай
* Хакей з шайбай у Беларусі

## Спасылкі 
* Афіцыйны сайт Федэрацыі хакея Беларусі 
* Статыстыка зборнай Беларусі на сайце «Хакейныя архівы»

Беларусь